รัฐบาลไทย-ข่าวทำเนียบรัฐบาล-ผลการจัดเก็บรายได้รัฐบาลสุทธิปีงบประมาณ 2560
วันพุธที่ 25 ตุลาคม 2560
ผลการจัดเก็บรายได้รัฐบาลสุทธิปีงบประมาณ 2560
ผลการจัดเก็บรายได้รัฐบาลสุทธิปีงบประมาณ 2560 (ตุลาคม 2559 – กันยายน 2560) รัฐบาลจัดเก็บรายได้สุทธิ จํานวน 2,350,590 ล้านบาท สูงกว่าประมาณการตามเอกสารงบประมาณ 7,590 ล้านบาท
นายสุวิชญ โรจนวานิช ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลัง เปิดเผยว่า “ผลการจัดเก็บรายได้รัฐบาลสุทธิปีงบประมาณ 2560 (ตุลาคม 2559 – กันยายน 2560) รัฐบาลจัดเก็บรายได้สุทธิ จํานวน 2,350,590 ล้านบาท สูงกว่าประมาณการตามเอกสารงบประมาณ 7,590 ล้านบาท มีสาเหตุจากการจัดเก็บรายได้ของส่วนราชการอื่น การนําส่งรายได้ของรัฐวิสาหกิจ และการจัดเก็บรายได้ของกรมสรรพสามิตสูงกว่าประมาณการตามลําดับ โดยภาษีที่จัดเก็บได้สูงกว่าเป้าหมายที่สําคัญ ได้แก่ ภาษีน้ํามัน ภาษีเงินได้นิติบุคคล และภาษีรถยนต์”
นายสุวิชญฯ กล่าวเพิ่มเติมว่า “จากสถานการณ์เศรษฐกิจไทยที่ขยายตัวได้ดีอย่างต่อเนื่อง ประกอบกับการติดตามผลการจัดเก็บรายได้รัฐบาลของกระทรวงการคลังอย่างใกล้ชิด ส่งผลให้การจัดเก็บรายได้รัฐบาลสุทธิปีงบประมาณ 2560 เป็นไปตามเป้าหมาย โดยกระทรวงการคลังคาดว่าการเร่งรัดการเบิกจ่ายและการเร่งลงทุนในโครงสร้างพื้นฐานของรัฐบาลในปีงบประมาณ 2561 จะส่งผลให้เศรษฐกิจมีการขยายตัวอย่างต่อเนื่อง และจะส่งผลดีต่อการจัดเก็บรายได้ของรัฐบาลให้เป็นไปตามเป้าหมายต่อไป”
ผลการจัดเก็บรายได้รัฐบาลสุทธิปีงบประมาณ 2560 (ตุลาคม 2559 – กันยายน 2560) และเดือนกันยายน 2560
1. ปีงบประมาณ 2560 (ตุลาคม 2559 – กันยายน 2560) (ตารางที่ 1) รัฐบาลจัดเก็บรายได้สุทธิ จํานวน 2,350,590 ล้านบาท สูงกว่าประมาณการ 7,590 ล้านบาท หรือร้อยละ 0.3 ต่ํากว่าปีก่อนร้อยละ 1.8 โดยเป็นผลจากการจัดเก็บรายได้ของส่วนราชการอื่น การนําส่งรายได้ของรัฐวิสาหกิจ และการจัดเก็บรายได้ของกรมสรรพสามิตสูงกว่าประมาณการ อย่างไรก็ดี ผลการจัดเก็บรายได้ของปีงบประมาณ 2560 ต่ํากว่าปีก่อน เนื่องจากในปีก่อนมีรายได้พิเศษ เช่น การประมูลใบอนุญาตให้ใช้คลื่นความถี่เพื่อประกอบกิจการโทรคมนาคม (3G และ 4G) การชําระภาษีการพนันของสํานักงานสลากกินแบ่งรัฐบาล เป็นต้น ซึ่งหากไม่รวมรายได้พิเศษดังกล่าว การจัดเก็บรายได้ในปีนี้ขยายตัวร้อยละ 1.7 เมื่อเทียบกับปีก่อน
ผลการจัดเก็บรายได้แยกตามหน่วยงานจัดเก็บสรุปได้ ดังนี้
1.1 กรมสรรพากร จัดเก็บรายได้รวม 1,792,896 ล้านบาท ต่ํากว่าประมาณการ 74,104 ล้านบาท หรือร้อยละ 4.0 แต่ยังสูงกว่าปีก่อนจํานวน 34,949 ล้านบาท หรือร้อยละ 2.0 โดยภาษีที่จัดเก็บได้ต่ํากว่าเป้าหมาย
ที่สําคัญ ได้แก่
- ภาษีมูลค่าเพิ่มจัดเก็บได้ 742,199 ล้านบาท ต่ํากว่าเป้าหมาย 47,801 ล้านบาท หรือร้อยละ 6.1 แต่สูงกว่าปีก่อนร้อยละ 3.6
- ภาษีเงินได้ปิโตรเลียมจัดเก็บได้ 39,389 ล้านบาท ต่ํากว่าประมาณการ 24,611 ล้านบาท หรือร้อยละ 38.5 และต่ํากว่าปีก่อนร้อยละ 14.9 ส่วนหนึ่งเป็นผลจากราคาน้ํามันดิบในตลาดโลกเฉลี่ยของปี 2559 ต่ํากว่าข้อสมมติฐานที่ใช้ในการทําประมาณการ
- ภาษีเงินได้บุคคลธรรมดาจัดเก็บได้ 314,892 ล้านบาท ต่ํากว่าประมาณการ 7,808 ล้านบาท หรือร้อยละ 2.4 และต่ํากว่าปีก่อนร้อยละ 1.3 เป็นผลมาจากการปรับปรุงโครงสร้างภาษีเงินได้บุคคลธรรมดา โดยมีผลบังคับใช้สําหรับเงินได้พึงประเมินที่ได้รับตั้งแต่วันที่ 1 มกราคม 2560 เป็นต้นไป ทําให้ภาษีหัก ณ ที่จ่ายจากเงินเดือน (ภ.ง.ด. 1) และภาษีหัก ณ ที่จ่ายของรัฐบาลจัดเก็บได้ต่ํากว่าประมาณการ
- อย่างไรก็ดี ภาษีเงินได้นิติบุคคลจัดเก็บได้สูงกว่าเป้าหมาย 13,978 ล้านบาท หรือร้อยละ 2.3 โดยสูงกว่าปีก่อนร้อยละ 3.5 เป็นผลจากการจัดเก็บภาษีจากกําไรสุทธิ (ภ.ง.ด. 50) และภาษีจากค่าบริการและจําหน่ายกําไร (ภ.ง.ด. 54) ที่จัดเก็บได้สูงกว่าประมาณการ
1.2 กรมสรรพสามิต จัดเก็บรายได้รวม 562,365 ล้านบาท สูงกว่าประมาณการ 12,465 ล้านบาท หรือร้อยละ 2.3 และสูงกว่าปีก่อนร้อยละ 8.6 โดยภาษีที่จัดเก็บได้สูงกว่าเป้าหมาย ได้แก่ ภาษีน้ํามันจัดเก็บได้สูงกว่าประมาณการ 22,885 ล้านบาท หรือร้อยละ 11.8 สูงกว่าปีก่อนร้อยละ 22.1 เนื่องจากการจัดเก็บภาษีน้ํามันเบนซินที่สูงกว่าประมาณการ การปรับเพิ่มอัตราภาษีน้ํามันเชื้อเพลิงสําหรับเครื่องบินไอพ่น และการจัดเก็บภาษีน้ํามันหล่อลื่น นอกจากนี้ ภาษีรถยนต์และภาษีเบียร์ จัดเก็บได้สูงกว่าประมาณการ 2,655 และ 1,196 ล้านบาท หรือร้อยละ 2.7 และ 1.4 ตามลําดับ
1.3 กรมศุลกากร จัดเก็บรายได้รวม 104,785 ล้านบาท ต่ํากว่าประมาณการ 15,715 ล้านบาท หรือร้อยละ 13.0 และต่ํากว่าปีก่อนร้อยละ 6.1 โดยเป็นผลจากการจัดเก็บอากรขาเข้าต่ํากว่าเป้าหมายจํานวน 16,786 ล้านบาท หรือร้อยละ 14.2 และต่ํากว่าปีก่อนร้อยละ 6.9 เนื่องจากการใช้สิทธิพิเศษภายใต้
ความตกลงเขตการค้าเสรีที่ขยายตัวต่อเนื่อง ประกอบกับผลกระทบจากการปรับโครงสร้างภาษีศุลกากรระยะที่ 2 สูงกว่าที่ประมาณการไว้ ส่งผลให้มูลค่าต้องอากรของสินค้าที่มีสัดส่วนอากรขาเข้าสูง ลดลงอย่างมีนัยสําคัญ เช่น ยานบกและส่วนประกอบ เครื่องใช้ไฟฟ้าและอุปกรณ์ประกอบ เครื่องจักรและเครื่องใช้กล ของทําด้วยเหล็กหรือเหล็กกล้า เป็นต้น
1.4 รัฐวิสาหกิจ นําส่งรายได้รวม 162,265 ล้านบาท สูงกว่าประมาณการ 31,265 ล้านบาท หรือร้อยละ 23.9 และสูงกว่าปีก่อนร้อยละ 21.3 ซึ่งเป็นผลจากรัฐวิสาหกิจบางแห่งมีการนําส่งรายได้ที่ค้างนําส่งจากปีก่อนหน้าและบางแห่งมีผลประกอบการที่ดีขึ้น โดยรัฐวิสาหกิจที่นําส่งรายได้สูงกว่าประมาณการ 5 อันดับแรก ได้แก่ บริษัท ปตท. จํากัด (มหาชน) สํานักงานสลากกินแบ่งรัฐบาล การไฟฟ้านครหลวง โรงงานยาสูบ และบริษัท กสท. โทรคมนาคม จํากัด (มหาชน)
1.5 หน่วยงานอื่น จัดเก็บรายได้รวม 169,000 ล้านบาท สูงกว่าประมาณการ 37,400 ล้านบาท หรือร้อยละ 28.4 แต่ต่ํากว่าปีก่อนร้อยละ 42.2 ส่วนราชการอื่นจัดเก็บรายได้รวม 158,535 ล้านบาท สูงกว่าประมาณการ 32,995 ล้านบาท เนื่องจากการรับรู้ส่วนเกินจากการจําหน่ายพันธบัตร (Premium) และการนําส่งเงินสภาพคล่องส่วนเกินของกองทุนหมุนเวียน แต่ต่ํากว่าปีก่อนจํานวน 126,840 ล้านบาท หรือร้อยละ 44.4 เนื่องจากในปีก่อนมีรายได้พิเศษ เช่น การนําส่งรายได้จากการประมูลใบอนุญาตให้ใช้คลื่นความถี่เพื่อประกอบกิจการโทรคมนาคม (3G และ 4G) การรับรู้ส่วนเกินจากการจําหน่ายพันธบัตร (Premium) การชําระภาษีพนันของสํานักงานสลากกินแบ่งรัฐบาล เป็นต้น กรมธนารักษ์จัดเก็บรายได้รวม 10,465 ล้านบาท สูงกว่าเป้าหมาย 4,405 ล้านบาท หรือร้อยละ 72.7 และสูงกว่าปีก่อนร้อยละ 54.8 เนื่องจากรายได้จากที่ราชพัสดุสูงกว่าประมาณการ 3,834 ล้านบาท หรือร้อยละ 73.7 สาเหตุมาจากการปรับปรุงค่าเช่าสนามบินของบริษัท ท่าอากาศยานไทย จํากัด (มหาชน) และการเปิดประมูลให้ใช้ที่ในท่าเรือภูเก็ต นอกจากนี้ รายได้จากการจ่ายแลกเหรียญกษาปณ์จัดเก็บได้สูงกว่าประมาณการ 572 ล้านบาท หรือร้อยละ 68.0
1.6 การคืนภาษีของกรมสรรพากร จํานวน 288,475 ล้านบาท ต่ํากว่าประมาณการ 11,125 ล้านบาท หรือร้อยละ 3.7 ประกอบด้วยการคืนภาษีมูลค่าเพิ่ม 207,696 ล้านบาท ต่ํากว่าประมาณการ 37,204 ล้านบาท หรือร้อยละ 15.2 และการคืนภาษีอื่น ๆ (ภาษีเงินได้บุคคลธรรมดา ภาษีเงินได้นิติบุคคล ภาษีธุรกิจเฉพาะ และอากรแสตมป์) จํานวน 80,779 ล้านบาท สูงกว่าประมาณการ 26,079 ล้านบาท หรือร้อยละ 47.7
1.7 อากรถอนคืนกรมศุลกากร จํานวน 10,110 ล้านบาท สูงกว่าประมาณการ 110 ล้านบาท หรือร้อยละ 1.1
1.8 การจัดสรรภาษีมูลค่าเพิ่มให้กับองค์การบริหารส่วนจังหวัด จํานวน 15,305 ล้านบาท ต่ํากว่าประมาณการ 2,095 ล้านบาท หรือร้อยละ 12.0
1.9 เงินกันชดเชยภาษีสําหรับสินค้าส่งออก จํานวน 18,152 ล้านบาท ต่ํากว่าประมาณการ 848 ล้านบาท หรือร้อยละ 4.5
1.10 การจัดสรรภาษีมูลค่าเพิ่มให้องค์กรปกครองส่วนท้องถิ่น ตาม พ.ร.บ. กําหนดแผน และขั้นตอนการกระจายอํานาจฯ ในปีงบประมาณ 2560 เป็นเงิน 108,679 ล้านบาท ต่ํากว่าประมาณการ 2,321 ล้านบาท หรือร้อยละ 2.1
2. เดือนกันยายน 2560 (ตารางที่ 2)
รัฐบาลจัดเก็บรายได้สุทธิ 224,408 ล้านบาท สูงกว่าประมาณการ 11,514 ล้านบาท หรือร้อยละ 5.4 สูงกว่าเดือนเดียวกันปีที่แล้วร้อยละ 4.8 เป็นผลจากการนําส่งรายได้ของรัฐวิสาหกิจ และการจัดเก็บรายได้ของหน่วยงานอื่นสูงกว่าประมาณการ 8,964 และ 7,385 ล้านบาท หรือร้อยละ 114.2 และ 134.4 ตามลําดับ โดยภาษีที่จัดเก็บได้สูงกว่าประมาณการ ได้แก่ ภาษีรถยนต์ ภาษีเงินได้นิติบุคคล และภาษีน้ํามันสูงกว่าประมาณการ 3,191 2,550 และ 2,096 ล้านบาท หรือร้อยละ 38.4 2.3 และ 13.4 ตามลําดับ
สํานักนโยบายการคลัง สํานักงานเศรษฐกิจการคลัง
โทร. 0 2273 9020 ต่อ 3573